**Canţonetă napolitană**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când vântul se scoală

Turbat, şi răscoală

A mărilor val,

Pescarul s-opreşte,

La valuri priveşte

Şi cântă pe mal.

Ca dânsul de rele,

De viscole grele.

Departe să fim.

L-a mării talazuri,

L-a vieţii necazuri

Ca el să privim.

Junia ne-nvaţă

Să trecem în viaţa

Ca paserea-n zbor,

Cu fruntea-n lumină,

Cu inima plină

De dulce amor.

Deci fie pe mare

Furtună, turbare.

Şi-n viaţă amar,

Noi, veseli pe maluri,

Să râdem de valuri

Ca bietul pescar!